በሰብአዊ መብት ስም የተከናወኑ መሰረተ ቢስ ውንጀላዎችን  የሚያጋልጥ ሰነድ መዘጋጀቱ ተገለጸ
 መንግስት በሰብአዊ መብት ጥበቃ ሸፋን የሚንቀሳቀሱ የተለያዩ መብቶች ተሟጋች ነን ባይ መንግስታዊ ያልሆኑ ድርጅቶች በአገራችን በመገንባት ላይ ባለው ልማታዊና ዴሞክራሲያዊ ስርአት ላይ በተከታታይ የሚያካሂዱትን የሃሰት ውንጀላ በማጋለጥ በተቀናጀ መልኩ ለመመከት የሚያስችል ሰነድ አሳተመ፡፡የመንግስት ኮሙዩኒኬሽን ጉዳዮች ፅህፈት ቤት “The Ethiopian human Rights lands scape in the context of Right based approach” በሚል ርእስ ያሳተመው ባለ 166 ገፅ ሰነድ በተቀናጀ መንገድ ባለፉት አመታት በኢትዮጵያ ላይ በሰብአዊ መብት መቆርቆር ሽፋን የሃሰት ዘመቻ የከፈቱት ሃይሎች ተቀባብለው የሚያናፍሱት ውንጀላ ያነጣጠረባቸውን ዋና ዋና ርእሰ ጉዳዮች በተመለከተ በተጨባጭ ማስረጃዎችና በጥናት ላይ ተመርኩዞ ይዳስሳል፤ እንዲሁም ያብራራል፡፡የመንግስት ኮሙዩኒኬሽን ጉዳዮች ፅህፈት ቤት  በዛሬው ዕለት ለዋልታ በላከው መግለጫ እንዳስታወቀው  በዚህም መሰረት የአገሪቱን ልማት ለማፋጠን ፣ የሰላምና የዴሞክራሲያዊ ስርአት ግንባታን ይበልጥ ለማጠናከር በስራ ላይ የዋሉትን የፀረ ሽብር፣ የበጎ አድራጎት ድርጅቶችና የብዙሃን መገናኛና የመረጃ ነፃነት አዋጆች ቀዳሚ አላማቸው መሆናቸውን ሰነዱ ያስረዳል፤ አዋጆቹ የወጡበትን መሰረታዊ አላማና ፋይዳዎቻቸውንም ያትታል፡፡እነዚህ ሃይሎች የአገርን ደህንነትና ዜጎችን ከሽብር ጥቃትና ስጋት ለመጠበቅና ሰላምና መረጋጋት በማስፈን የልማትና የዴሞክራሲያዊ ስርአት ግንባታውን ለማፋጠን በስራ ላይ የዋለውን የፀረ ሽብር ህግ በአገሪቱ የሰብአዊ መብት ጥሰት ለመፈፀም በሽፋንነት እንደሚውል በማስመሰል የሃሰት ዘመቻቸውን በማስተጋባት ህጉ እንዲሰረዝ ተፅእኖ ለመፍጠር ሲንቀሳቀሱ መቆየታቸውን መጽሃፉ አመልክቷል፡፡በአገሪቱ ለዜጎች ብቻ የተፈቀደውን የመደራጀት መብት የውጭ ሃይሎችን ስለማይመለከት በማንኛውም ሽፋን የሚመጣ የውጭ ሃይሎች ተፅእኖና ጣልቃ ገብነትን ለመመከትና ለመከላከል፣ በህዝብ ስም የሚሰበሰብን ማንኛውንም ሃብት በግልፅነትና ተጠያቂነት ጥቅም ላይ እንዲውል እንዲሁም የልማት አጋርነትን ለማጠናከር እንዲቻል ተግባራዊ የተደረገውን የበጎ አድራጎት ድርጅቶች ህግ ሌላው ይሀው ሃይል ያነጣጠረበት ጉዳይ መሆኑንም ሰነዱ ይጠቁማል፡፡በተጨማሪም በአገራችን ታሪክ ልዩ ስፍራ የሚሰጠውን የዜጎችን ሃሳብን በነፃነት የመግለፅና መረጃ የማግኘት ህገ መንግስታዊ መብት ይበልጥ ለማጠናከር ስራ ላይ የዋለውን የብዙሃን መገናኛና የመረጃ ነፃነት ህጉን አዋጁ ከወጣበት መንፈስና ድንጋጌዎቹ ካስገኙት ድልና ፋይዳ በተቃራኒው የዜጎችን መብት ለማፈን እንደዋለ በማስመሰል ሰፊ ዘመቻ እንደከፈቱበትም ያትታል።ከቅርብ ጊዜ ወዲህ ደግሞ ውንጀላው በግዙፍ የልማት ፕሮጀክቶቻችን ላይ ያነጣጠረ መሆኑን በመጠቆም በመገንባት ላይ ያሉት ሜጋ ፕሮጀክቶቻችን ግንባታው በሚካሄድባችው አካባቢዎች የሚኖሩ ነባር ብሔረሰቦች ተጠቃሚነትን ማዕከል በማድረግና ከእነርሱ ጋር በመመካከር የሚካሄድ ሆኖ ሳለ ከዚህ በተቃራኒው እነርሱን ከቀያቸው በማፈናቀል እና የሰብአዊ መብታቸውን በመርገጥ እንደተፈጸመ የሚያስመስል የሀሰት ዘመቻቸውን እንደተያያዙት ያወሳል።ከዚህም ጋር ተያይዞ የኢትዮጵያ መንግስት በግብርናው ዘርፍ ኢንቨስትመንትን ለማበረታታት ሰው ያልሰፈረባቸውን መሬቶች በማልማት የሀገሪቱን ሕዝቦች ተጠቃሚነት ለማረጋገጥ የሚያካሂደውን ጥረትም ለውጭ ባለሃብቶች ከተሰጠው ባዶ መሬት በላይ እንደተሰጠ በማስመሰል፣ በአሃዝ በማጋነን፣ በሊዝ የሚከራየውን መሬት በሽያጭ እንደተላለፈ፣ እንዲሁም ዜጎችን በሀይል በማፈናቀል የሚፈጸም በማስመሰል የመሬት ቅርምት (Land grabbing) እንደሆነ አድርገው የሚገልጹበትን መሰረተ ቢስ ውንጀላም ይዳስሳል።በሌላ በኩልም ዜጎችን ወደ ተሻለ ለም መሬት በማስፈር ምርትና ምርታማነትን ለማሳደግ ከዜጎች ጋር በመወያየት እና ስምምነት ላይ በመድረስ አስፈላጊ የሆኑ የመሰረተ ልማት ዝርጋታዎችን በማካሄድ ተግባራዊ የተደረገውን የመንደር ማሰባሰብ እንቅስቃሴም በማጣጣል ዜጎችን በሀይል በማፈናቀል እየተፈፀመ እንደሆነ በማስመሰል የከፈቱትን ዘመቻ በዓለም አቀፍ ቡድኖች ጭምር መሰረተ ቢስነቱ ተረጋግጦ ሳለ ዓላማቸው እውነቱን ፍለጋ ስላልሆነ አጠናክረው መቀጠላቸውን ይዳስሳል። ሰነዱ በኤምባሲዎች፣ በብዙሃን መገናኛዎች በአጠቃላይ በዜጎች ዘንድ በቂ ግንዛቤ ተይዞበት በርዕዮተ ዓለማዊ መነሻነት በሀገራችን ጥቅም ላይ የተከፈተውን ዘመቻ ለመከላከል እንዲያስችል ያለመ መሆኑ ተገልጿል፤ በሰነዱ ላይ ቀደም ሲልም ለጋዜጠኞች፣ ለኤዲተሮች፣ ለመገናኛ ብዙሃን እና ለኮሙዩኒኬሽን ሀላፊዎች ይህንኑ የተቀናጀ እና ተከታታይ የሀሰት ውንጀላ በተናበበ እና ወጥ በሆነ መንገድ እንዴት መመከት እንዳለባቸው ግንዛቤ የሚያስጨብጡ ተከታታይ ስልጠናዎች እንደተሰጠም ከጽ/ቤቱ የተገኘው መረጃ ያመለክታል።